«Дэ дыцIыху къызэрыгуэкIщи, ди дежкIэ тыгъэу щыIэм я нэхъ лъапIэр тхылъщ», — жиIащ Путин Владимир, Темыркъан Юрий щехъуэхъум
УФ-м и Президентыр щыIащ музыкантыр илъэс 75-рэ зэрырикъум и щIыхькIэ екIуэкIа гала-концертым.
Президентыр зыхэт сыт хуэдэ зэIущIэри къэрал Iуэху мэхъу. Ауэ Санкт-Петербург и филармонием, Темыркъаным и щIыхькIэ «Площадь искусств» фестивалыр къыщызыIуахым, зыкърезыгъэхьэлIа Путин Владимир классикэ макъамэр фIыуэ зылъагъу цIыху къызэрыгуэкIыу яхэтащ къызэхуэсахэм.
Президентым и гъусащ щэнхабзэмрэ финансхэмкIэ министрхэу Мединский Владимиррэ Силуанов Антонрэ.
Темыркъаным мы пщыхьэщхьэм дирижер башыр къищтакъым, щэнхабзэмкIэ министру щыта Швыдкой Михаил зэрыжиIащи, «макъамэ тыгъэхэр» къаIихыу щысауэ аращ. Апхуэдэ тыгъэ дирижерым хуащIащ Башмет Юрий, Гутман Наталье, Мацуев Денис, Кисин Евгений. Псалъэм къыдэкIуэу жыпIэнумэ, билетхэм я уасэр языныкъуэ музыкант цIэрыIуэхэм я концертхэм хуагъэувыну я пщIыхьэпIэми къыхэмыхуэну лъапIэ дыдэт, къапщтэмэ, партерым и зы тIысыпIэр сом мин 25-м нэскIэ ящащ.
— Сэ куэд жызмыIэну фыкъызогъэгугъэ, ауэ жыжьэ къыщыщIэздзэнущ, — жиIащ Путин Владимир, Темыркъаным ехъуэхъуну утыкум къыщихьам. — Петроград къэралым и къалащхьэ цIэр щызэримыхьэжми, дэ ар Урысейм щэнхабзэмкIэ и къалащхьэу къэтлъытэу щытащ, апхуэдэу щIыжытIэм сыт щыгъуи щхьэусыгъуэ иIэти, шэч хэмылъу, дяпэкIи иIэнущ. Мы къалэм гъэщIэгъуэныщэу къехъулIащ дунейпсо цивилизацэм и Iыхьэ урыс щэнхабзэр лъагэу иIэтыну икIи иIыгъыну.
СыщIалэ дыдэу, классикэ макъамэм пэжыжьэ унагъуэ къызэрыгуэкIым сыщапIауэ, зэрымыщIэкIэ, филармонием зэ-тIэу сыкъыщIэхута хъуати, слъэгъуамрэ зэхэсхамрэ сатхьэкъуауэ щытащ икIи си гур мыбыкIэ къеIэ зэпытщ. Псом нэхърэ нэхъыщхьэращи, мы филармонием Iэмал къует макъамэм къигъэщI таурыхъым ухэтыну.
Президентым Темыркъаным къритащ «Хэкум и пащхьэм щиIэ фIыщIэм папщIэ» орденым и еплIанэ нагъыщэр, иджы дирижерым иIэщ а орденым и нагъыщэ псори.
— Я нэхъ мащIэрамэ, илъэс 50-кIэ улэжьэну си гуапэщ. Уи ныбжьым тепщIыхьмэ, абы щхьэкIэ илъэсищэ урикъуху улэжьэн хуейуэ аращ — жиIащ Президентым. — США-м къикIа уи ныбжьэгъухэмрэ къыбдэлажьэхэмрэ къыпхуэзэшу жаIащ. Дэ дыпхуэзэшыркъым, зэпымычу удигъусэщи. Дэ фIыуэ удолъагъу.
Концерт нэужьым бысымхэмрэ хьэщIэхэмрэ Михайловскэ театрым щагъэува Iэнэм бгъэдэсу пшыхьым пащащ.
— Юрий Хатуевич, сэ финансхэмкIэ сыминистркъым, абы уэ тыгъэ пхуигъэхьэзыращ, щэнхабзэмкIэ министрми къызэрогуэпэн иIыгъщ. Уэрэ сэрэ дыцIыху къызэрыгуэкIщи, ди дежкIэ тыгъэу щыIэм я нэхъ лъапIэр тхылъщ. Си гуапэу сыпхуо-упсэ Бетховеным и эскизхэр зэрыт, 1962 гъэм къыдэкIа тхылъымкIэ. А гъэра си гугъэщ уэ дирижер факультетым укъыщыщIэтIысхьауэ щытар, — жиIащ Путин Владимир.
СМИРНОВ Дмитрий.
«Комсомольская правда»
